Siseminister Igor Taro                                                                                      13. oktoober 2026

KIRJALIK KÜSIMUS

Kinnisasja omandamise piirangute mõju spetsialistide piirkondadesse meelitamisele ja seal hoidmisele

Lugupeetud siseminister!
Piirkondade arenguks ja avalike teenuste kättesaadavuse tagamiseks on oluline luua tingimused, mis soodustavad kvalifitseeritud spetsialistide piirkondadesse elama ja tööle asumist ning sinna jäämist. Lisaks töötingimustele mõjutab piirkonda jäämise otsust võimalus rajada sinna oma kodu.
Minu poole pöördus Venemaa Föderatsiooni kodanikust sünnitusabi ja günekoloogia arst, kes enda sõnul elab ja töötab Eestis alates 2019. aasta märtsist ning omab alalist elamisluba. Ta töötab Narva ja Rakvere haiglas ning läbib Tartu Ülikoolis residentuuri, mille raames töötab ka Lääne-Tallinna Keskhaiglas. Pärast residentuuri lõpetamist soovib ta jätkata töötamist Narvas ja siduda oma tuleviku selle piirkonnaga.
Arst soovis osta Narvas isiklikuks kasutamiseks väikese suvila koos ligikaudu 400 m² suuruse maatükiga. Alla Ševtšuki notaribüroo juristi Estella Karaulova kirjaliku selgituse kohaselt ei saa ta Venemaa Föderatsiooni kodanikuna kõnealust kinnisasja omandada. Selgituses märgitakse, et piirang laieneb ka hoonestusõiguse omandamisele ja seadmisele ning kinnisasja koormamisele kasutusvaldusega rohkem kui kümneks aastaks või tähtajatult. Samas ei käsitleta vastuses Vabariigi Valitsuse eriloa taotlemise võimalust.
Kinnisasja omandamise kitsendamise seaduse § 10 lõige 2 võimaldab Vabariigi Valitsusel anda riiklikult olulise põhjuse korral loa kinnisasja omandamiseks piirangualal. Seetõttu vajab selgitamist, kas ja kuidas saab seda võimalust kasutada Eestis püsivalt elavate ja piirkonnale vajalike spetsialistide puhul, tagades kõik vajalikud julgeolekukontrollid.
Eeltoodust lähtudes palun vastata järgmistele küsimustele.
1. Kas piirkonnas vajaliku arsti või muu avalikes huvides töötava spetsialisti pikaajalist tööle jäämist võib käsitada riiklikult olulise põhjusena, mis võimaldab anda kinnisasja omandamise loa seaduse § 10 lõike 2 alusel?
2. Milline on sellise loa taotlemise kord: kellele tuleb taotlus esitada, milliseid dokumente nõutakse, kes korraldab julgeolekukontrolli ning milline on eeldatav menetlusaeg?
3. Kas Siseministeerium on hinnanud kinnisasja omandamise piirangute mõju piirkondades vajalike spetsialistide värbamisele ja hoidmisele? Kuidas arvestatakse pikaajalist Eestis elamist, elamisloa liiki, siin töötamist ja seniseid taustakontrolle?
4. Kuidas tagatakse, et kinnisasja omandamise piirangutega kokku puutuvad inimesed saavad lisaks piirangute selgitusele teavet ka seaduses sätestatud eriloa taotlemise võimaluse ja menetluskorra kohta?
5. Milliseid konkreetseid lahendusi pakub Siseministeerium, et julgeoleku eesmärgil kehtestatud piirangute rakendamine arvestaks ka vajadust meelitada piirkondadesse arste ja teisi spetsialiste ning võimaldada neil siduda oma pikaajaline tulevik selle piirkonnaga?

Lisa: notaribüroo juristi kirjalik selgitus.

Lugupidamisega
(allkirjastatud digitaalselt)

Aleksei Jevgrafov
Riigikogu liige


Lisa: notaribüroo juristi kirjalik selgitus.

Tere!
Teie kui Venemaa Föderatsiooni kodanik ei saa Narvas kinnisvara omandada.
Seadus reguleerib ka olukordi, kus Teie kasuks seatakse hoonestusõigus või kinnisasja kasutusõigus. Hoonestusõiguse seadmine on võrdsustatud kinnisasja omandamisega, mistõttu ei ole ka see võimalus lubatud. Kasutusõigust ei saa seada pikemaks ajaks kui 10 aastat ega tähtajatult.
Te võite kinnisvara piiranguteta omandada, kui see ei asu järgmistel territooriumidel:
1. Meresaared, välja arvatud Saaremaa, Hiiumaa, Muhu ja Vormsi. 
1. Ida-Virumaa: Narva, Narva-Jõesuu ja Sillamäe linn ning Alajõe, Iisaku, Illuka, Toila ja Vaivara vald. 
1. Tartumaa: Meeksi ja Piirissaare vald. 
1. Põlvamaa: Mikitamäe, Orava, Räpina ja Värska vald. 
1. Võrumaa: Meremäe, Misso ja Vastseliina vald. 

